CELEX: 32013R0678
Language: lt
Date: 2013-07-09 00:00:00
Title: 2013 m. liepos 9 d. Tarybos reglamentas (ES) Nr. 678/2013, kuriuo iš dalies keičiamas Reglamentas (EB) Nr. 974/98, kiek tai susiję su euro įvedimu Latvijoje

18.7.2013   
            
            
               LT
            
            
               Europos Sąjungos oficialusis leidinys
            
            
               L 195/2
            
         TARYBOS REGLAMENTAS (ES) Nr. 678/2013
   2013 m. liepos 9 d.
   kuriuo iš dalies keičiamas Reglamentas (EB) Nr. 974/98, kiek tai susiję su euro įvedimu Latvijoje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 140 straipsnio 3 dalį,
   atsižvelgdama į Europos Komisijos pasiūlymą,
   atsižvelgdama į Europos Centrinio Banko nuomonę,
   kadangi:
   
               (1)
            
            
               1998 m. gegužės 3 d. Tarybos reglamente (EB) Nr. 974/98 dėl euro įvedimo (1) numatyta, kad valstybių narių, įvykdžiusių būtinas euro įvedimo sąlygas, valiutas pakeis euro Bendrijai pradėjus trečią ekonominės ir pinigų sąjungos etapą;
            
         
               (2)
            
            
               pagal 2003 m. Stojimo akto 4 straipsnį Latvija yra valstybė narė, kuriai taikoma išimtis, kaip apibrėžta Sutarties dėl Europos Sąjungos veikimo 139 straipsnio 1 dalyje;
            
         
               (3)
            
            
               pagal 2013 m. liepos 9 d. Tarybos sprendimą 2013/387/ES dėl euro įvedimo Latvijoje 2014 m. sausio 1 d. (2) Latvija atitinka būtinas euro įvedimo sąlygas ir Latvijai taikoma išimtis turi būti panaikinta nuo 2014 m. sausio 1 d.;
            
         
               (4)
            
            
               norint įvesti eurą Latvijoje, reikia Reglamento (EB) Nr. 974/98 nuostatas dėl euro įvedimo pradėti taikyti Latvijai;
            
         
               (5)
            
            
               Latvijos nacionaliniame euro įvedimo plane nurodyta, kad euro, kaip tos valstybės narės valiutos, įvedimo dieną euro banknotai ir monetos joje turėtų tapti teisėta mokėjimo priemone. Todėl euro įvedimo data ir grynųjų pinigų pakeitimo data turėtų būti 2014 m. sausio 1 d. Laipsniško perėjimo prie euro laikotarpis neturėtų būti taikomas;
            
         
               (6)
            
            
               todėl Reglamento (EB) Nr. 974/98 priedas turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 974/98 priedas iš dalies keičiamas lentelėje tarp Kipro ir Liuksemburgo įrašų įterpiant šią eilutę.
   
      
                  „Latvija
               
               
                  2014 m. sausio 1 d.
               
               
                  2014 m. sausio 1 d.
               
               
                  Netaikoma“
               
            
   2 straipsnis
   Šis reglamentas įsigalioja 2014 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. liepos 9 d.
      
         
            Tarybos vardu
         
         
            Pirmininkas
         
         R. ŠADŽIUS
      
   
   
      (1)  OL L 139, 1998 5 11, p. 1.
   
      (2)  Žr. šio Oficialiojo leidinio p. 24.